Janika Sillamaa

Õpingud

Janika Sillamaa õppis Tallinna Muusikakeskkoolis. Lasteteatris Colombina laulis enamasti peaosi ("Pöial-Liisi", "Metsamuinasjutt"). Georg Otsa nimelises Muusikakoolis õppis ta estraadilaulu, džäss- ja poplaulu (õpetajad Jaak Joala, Kare Kauks). Mängis rokkooperis "Jesus Christ Superstar" Maarja Magdaleenat.
Janika Sillamaa lõpetas 1996 Georg Otsa nimelise Muusikakooli pop-jazz laulu erialal (õpetajad Jaak Joala ja Kare Kauks). Diplomitööks oli kontsert, mis toimus klubis Dekoltee. Kontserdi esimese poole moodustas kohustuslik koolikava (erinevad levimuusika lood) ning teise poole Janika Sillamaa rokkansambli The Names kontsert.
Aastatel 2000–2003 õppis Eesti Muusikaakadeemia Kõrgemas Lavakunstikoolis lavastamise eriala (õpetajad Ingo Normet, Mati Unt), kuid ei lõpetanud. 24. jaanuaril 2003 pidi Nukuteatris esietenduma Tšehhovi "Karu", kuid õppenõukogu ei aktsepteerinud seda ja soovitas Sillamaal eriala vahetada.

Tegevus lauljana

Kui Eesti 1993 esimest korda Eurovisiooni lauluvõistlusel osales, valiti Eestit esindav laul välja tingimusega, et selle esitaja on Janika Sillamaa. Eesti vooru finaal toimus 20. veebruaril Eesti Televisiooni stuudios. Õhtujuht oli Mart Sander. Janika esitas kaheksa laulu. Võidulaulu valisid 12 eksperti. Võitjaks osutus Andres Valkoneni laul "Muretut meelt ja südametuld" Leelo Tungla sõnadele. Võistluse eelvoorus Ljubljanas 3. aprillil jäi see laul seitsme hulgas viiendale kohale ja lõppvõistlusele ei pääsenud.
1993. aasta 23. detsembril ilmus album "Lootus" (produtsendid Jaak Joala ja Jüri Makarov), kus olid esindatud paljud eesti eelvoorus võistelnud laulud. Plaadil on spetsiaalselt albumi jaoks loodud laulud erinevate eesti heliloojate poolt, paar lugu maailma klassikast, ning mõned ilusad eesti meistritööd Janika enda valikul, nagu Valter Ojakääru „Olematu laul“ ja Margus Kappeli „Olemise viis“.
Plaadi armastatumateks paladeks kujunesid „Lootus“ (Andres Valkonen, Ott Arder) ja „Aeg on laul“ (Alo Mattiisen, Jüri Leesment).
Aastatel 1994–2000 oli Sillamaa ansambli The Names solist. Tuntumad lood sellest ajast on „Leia end“ (Danel Vassilenko), „Naer“ (Angela Aak, Kaari Sillamaa), „Saatanast ingliks“ (A. Aak, K. Sillamaa) ning „Lubadus“ (A. Aak, J. Sillamaa).
1998. aasta Eurovisiooni lauluvõistluse Eesti finaalis esitas Janika Sillamaa laulu "Viimne valge kuu" (muusika Kaari Sillamaa ja Koit Toome, sõnad Kaari Sillamaa), mis tuli 10 laulu seas 4. kohale.
1999. aastal laulis ema Kaari Sillamaa kirjutatud oratooriumis „Kristus“ Maarja-Magdaleenat (teiste solistide hulgas olid Koit Toome, Maarja-Liis Ilus ning Kersti Kuusk). Kaastegevad olid Lydia Rahula poistekoor, Urmas Lattikase Bänd ning Kammerorkester. Dirigeeris Tomi Rahula.
Alates 2009. aastast on Sillamaa ansambli Famagusta solist. Singlid „Rong“ (Themuri Sulamanidze, J. Sillamaa), „Kui sõnast saab liblikalend“ (J. Sillamaa) ja „Üle varju“ (P. Jääger. K. Sillamaa).
Janika Sillamaa on laulnud paljudel muusikaligaladel, sh „Broadway galal“ ning mitmel populaarsel kontsert-tuuril „Memory”.
2013. aasta septembris ilmusid singlid „Rahutu“, "Ei leia sõnu" ja "Kivi all peidus", mis olid 2013. aasta detsembris ilmunud esimest autoriplaati "Täiskohaga naine" tutvustavad singlid.
2014. aastal ilmus jõulusingel "Kuuse lugu", mille Janika kirjutas eraldi Eesti Rahvusringhäälingu saate "Jõulutunnel" jaoks.
2015. aasta novembris ilmus singel "Unes ma lendan". Lugu on pärit Janika kirjutatud muusikalist "Lumekuninganna", millest ilmus sama aasta sügisel ka muusikalfilm.

Tegevus muusikalinäitlejana

Alates 7. eluaastast hakkas ta kaasa tegema huvihariduslikus Laste Muusikateatris „Colombina“, kus ta tegutses 20 aastat. Olulisemateks rollideks olid nimiosa lastemuusikalis „Pöial-Liisi“ ning vaeslaps Anne lasteooperis „Metsamuinasjutt“.
Aastal 1992 astus ta esimest korda üles professionaalsel laval Tim Rice'i ja Andrew Lloyd Webberi rokkooperis "Jeesus Kristus superstaar" Maarja-Magdaleena osas (lavastaja Neeme Kuningas, dirigent Tarmo Leinatamm, produtsent Jüri Makarov).
Lisaks on ta teinud rolle lavastustes "Miss Saigon" (Ellen), "Aida" (Aida), "Rent" (Joanne), "Cats" (Bombalurina), "West Side Story" (Anita), "Chess" (Svetlana), "Beautiful Bodies" (Sue Carol), "Tutvumiskuulutus" (Claire), „Jane Eyre“ (Bertha Mason), "Ooperifantoom" (madam Giry).
Janika Sillamaa on osalenud ka kodumaistes teleseriaalides „Kelgukoerad“, „Ohtlik lend“, „Pilvede all“ ja „Saladused“.

Isiklikku

Janika Sillamaa on Ivo Sillamaa ja Kaari Sillamaa tütar. Tema vanaisa oli automaatikaprofessor Hanno Sillamaa ja vanaema harfimängija ja pedagoog Zvenislava Sillamaa. Janikal on kaks venda – Virgo Sillamaa, kes on kitarrist ja muusikapedagoogika magister ning Franck Reisner – helirežissöör, kelle helisalvestus-stuudio Oleme Teel on Janika autoriplaadi "Täiskohaga naine" väljaandja.
15. mail 2015 sündis Janikal ja tema elukaaslasel Villu Feldbergil tütar, kellele pandi nimeks Alma.
Teda huvitab kunst, ajalugu ja kokandus.